Tweede brand rig selfs meer skade aanStrukturele ingenieurs en forensiese kenners behoort die perseel binnekort te besoek. (Foto: Stad Kaapstad) Die brand by die parlement is eindelik in bedwang gebring, amper twee dae nadat dit uitgebreek en verwoestende skade aangerig het. Die parlement het Dinsdagoggend bevestig die brand is geblus, nadat dit laat Maandagmiddag opnuut op die gebou se dak opgevlam het. “Die brand is gistermiddag aangevuur deur sterk suidoostewinde en dit was nodig om swaargewig brandbestrydingstoerusting, ook vanuit die lug, in te span. Brandbestryders het tot middernag gewerk om die brand te blus,” het Moloto Mothapo, parlementêre woordvoerder, Dinsdag gesê. “ŉ Afname in windsterkte het brandbestryders ook in ŉ gunstige posisie geplaas om die vlamme te blus.” Brandbestrydingstoerusting is gevolglik aan die toneel onttrek en slegs ses van die tien brandweerwaens is tans op die toneel. “Ons hoop dat selfs meer voertuie deur die loop van die oggend onttrek sal word,” sê Mothapo. Brandbestryders gaan steeds op die toneel bly om ŉ oog oor verskeie dele van die gebou te hou. Lugfoto’s wat Maandag geplaas is, wys die grootskaalse skade wat reeds aan die parlementêre gebou aangerig is. Die deel van die gebou wat die Nasionale Vergadering huisves, was toe reeds heeltemal in die brand verwoes. Die tweede brand het egter nóg meer skade aangerig, sê Mothapo, en nog verdiepings, wat deel van parlementslede se kantore uitmaak, is heeltemal verwoes. Die dak van die gebou waar die tweede brand uitgebreek het, is ook in puin gelê. “Met dié dat die vuur nou geblus is, verwag ons dat die werk van onder meer die ingenieurs, wat gister opgedaag het om die skade te bepaal, binnekort sal begin. Ons wil brandbestryders weereens bedank vir die fantastiese werk wat hulle gedoen het om die brand in bedwang te bring.”